Вартавы часу  
*Васіль Вітка*

Ён — лепшы наш прыхільнік,

Спаць позна не дае.

Вы скажаце — будзільнік,

Э, не, сябры мае.

Вы скажаце, напэўна, —

Найлепш вартуе час

Гарласты бабін певень,

Што нас будзіў не раз.

Прычыну знойдзе кожны,

Хто сам паспаць ахвоч.

Вартаўніку няможна,

I ён не зводзіць воч.

Ноч цемраю агорне

Навокала зямлю —

Упарты, непакорны,

Ён кажа: — Я не сплю!

Праб'е шчыліну ў небе,

Уважліва глядзіць —

Каму на працу трэба,

Каго пара будзіць.

I ночы шкарлупіну

Крамсае на шматкі,

Не знаючы спачыну

Бяссонныя вякі.

Світаннем пачынае

Ён свой працоўны дзень,

Ён першы нас вітае,

Сонечны прамень.